Mistä on kyse? Pienpanimoiden määrä on tuplaantunut muutamassa vuodessa

Panimoliitto puhuu olutbuumista, jossa kuluttajat haluavat myös entistä enemmän pientuottajien tuotteita

Kymenlaakson tiettävästi ensimmäinen pienpanimo aloittaa toimintansa syksyllä

Kymenlaakson tiettävästi ensimmäisen pienpanimon rakennustyöt etenevät Virolahdella.

– Elokuussa tulevat panimolaitteet. Syksyllä olisi tarkoitus saada markkinoille kolme olutta eli pilsneri, kauraportteri ja vielä yksi erikoisolut, kertoo viljanviljelijä ja panimoyrittäjä Juha Kokkala Takatalo & Tompuri Brewerystä.

Kokkala kertoo jutelleensa jo 10 vuotta sitten nykyisen yhtiökumppaninsa Mikko Suur-Uskin kanssa oman pienpanimon perustamisesta.

Molemmat ollaan olutharrastajia ja panimon perustaminen oli aluksi vähän sellainen vitsi. Juha Kokkala

– Molemmat ollaan olutharrastajia ja panimon perustaminen oli aluksi vähän sellainen vitsi.

Nyt molemmat viljelevät omia tilojansa ja vitsi muuttuu todellisuudeksi. Tulevan pienpanimon oluessa käytettävä mallasohra tuleekin omilta tiluksilta.

– Kuulostaa hienolta. Mallastaminen ja tasalaatuisuus tuovat haasteita, sanoo kouvolalainen olutharrastaja ja -bloggari Arto Halonen.

Halonen on tehnyt omia oluita muun muassa Kymijoki Beer Festivalille.

Siirtymä vahvoista mietoihin juomiin ruokkii olutbuumia

Pienpanimoiden määrä on kasvanut rajusti varsinkin pari viime vuotta.

Sosiaali- ja terveysalan valvonta- ja lupaviraston Valviran mukaan tällä hetkellä Suomessa toimii 69 pienpanimoa. Määrä on tuplaantunut vähän yli kolmessa vuodessa.

Suomi sahtiperinteineen on olutmaa ja voi puhua olutbuumista. Elina Ussa

– Suomi sahtiperinteineen on olutmaa ja voi puhua olutbuumista. Buumia selittää muun muassa se, että alkoholinkäyttö vähenee ja siirtyy vahvoista mietoihin, sanoo Panimo- ja virvoitusjuomateollisuusliitto ry:n toimitusjohtaja Elina Ussa.

Myös kuluttajat ovat Ussan mukaan muuttuneet.

– Laajemminkin elintarviketeollisuudessa on havaittu, että kuluttajat haluavat entistä monipuolisempaa tarjontaa muun muassa pientuottajilta.

Lakimuutokset piristävät

Panimo- ja virvoitusjuomateollisuusliitto ry:n toimitusjohtaja Elina Ussa arvioi, että alkoholilainsäädännön muutoksetkin tuovat pienpanimoalalle hyvää, kun kaupoissa myytävien tuotteiden enimmäisvahvuus nousee hieman. Pienpanimot voivat myydä myös tuotteita ulos suoraan ilman elintarvikekioskivelvoitetta.

Virolahtelaisyrittäjätkin ovat neuvotelleet myyntikanavista.

– Keskusteluja on käyty Kotkan, Haminan ja Lappeenrannan ravintoloiden sekä joidenkin kauppojen kanssa, paljastaa viljanviljelijä ja panimoyrittäjä Juha Kokkala Takatalo & Tompuri Brewerystä.

Suomessa pienpanimoksi määritellään panimo, joka tuottaa enintään 15 miljoonaa litraa vuodessa. Rajan alittava panimo saa verotukea.